रांची. रांची जिले में हाई स्कूलों की संख्या कम रहने की वजह से बच्चों को काफी दिक्कतों का सामना करना पड़ता है। कई पंचायतों के छात्र-छात्राओं को मैट्रिक तक की पढ़ाई के लिए प्रतिदिन सात से आठ किलोमीटर की दूरी तय कर हाई स्कूल जाना पड़ता है। जिले के सभी 18 प्रखंडों में कुल 303 पंचायत हैं।
इनमें से महज 164 पंचायतों में ही हाई स्कूल हैं। बाकी 139 पंचायतों में उच्च विद्यालय नहीं है। लेकिन इस समस्या का समाधान जल्द होने की उम्मीद है। बच्चों को मैट्रिक तक की पढ़ाई पूरी करने के लिए अब लंबी दूरी तय नहीं करनी होगी। मुख्यमंत्री की घोषणा के बाद हर पंचायत में हाई स्कूल की स्थापना के लिए कार्रवाई शुरू कर दी गई है। रांची जिले में 78 ऐसे मिडिल स्कूलों को चिह्नित किया गया है, जिन्हें नए वर्ष में हाई स्कूल में अपग्रेड किया जाएगा। नए सत्र यानी अप्रैल से स्टूडेंट्स मैट्रिक तक की पढ़ाई वहीं कर सेकेंगे।
कई पंचायतों में स्कूल नहीं
कांके प्रखंड में 19 ऐसी पंचायतें हैं, जहां एक भी हाई स्कूल नहीं है। इन पंचायतों के बच्चों को मैट्रिक की पढ़ाई के लिए दूर-दराज के स्कूलों में जाना पड़ता है। वहीं नामकुम की 15 पंचायतों में भी यही स्थिति है
ड्राप आउट भी रुकेगा
हाई स्कूल नहीं होने से ग्रामीण क्षेत्रों में ज्यादातर छात्राएं 8वीं के बाद स्कूल छोड़ देतींहैं। 10वीं तक आते-आते छात्राओं का ड्राप आउट 60 फीसदी तक हो जाता है। नजदीक पढ़ाई हाेने से ड्राप आउट में कमी आएगी।
स्कूलों काे चिह्नित कर लिया गया है
78 मिडिल स्कूलों को अपग्रेड करने के लिए चिह्नित किया गया है। इसका ध्यान रखा गया है कि हर पंचायत के बच्चों को तीन से चार किमी की ही दूरी तय करनी पड़े।
-राज कुमार प्रसाद सिंह, डीईओ रांची
hin_Deva hin_Deva hin_Deva hin_Deva hne_Deva hin_Deva hin_Deva hin_Deva bho_Deva